ក្រុមហ៊ុន​ផ្ទេរ​បា្រក់​របស់​សូម៉ាលី​ប្រឈម​មុខ​នឹង​ការ​បិទ​ជា​បន្ទាន់
កាលពី​ថ្ងៃសុក្រ​ ធ​នាគារ​ Merchants Bank of California ដែល​ជា​ធានាគារ​ចុងក្រោយ​ដែល​មាន​ឆន្ទៈ​ក្នុង​ការ​ធ្វើ​ពាណិជ្ជកម្ម​ជាមួយ​ក្រុមហ៊ុន​ផ្ទេរ​ប្រាក់​សូម៉ាលី​និង​អាមេរិក​ ត្រូវ​បាន​រំពឹង​ថា​នឹង​បិទ​គណនី​របស់​ក្រុមហ៊ុន​ទាំងនោះ។
ក្រុងណៃរ៉ូប៊ី ប្រទេសកេនយ៉ា — ពលរដ្ឋសូម៉ាលីជាច្រើននឹងបាត់បង់ជំនួយផ្នែកហិរញ្ញវត្ថុ ខណៈពេលដែលធនាគារស.រ.អាមួយបិទគណនីសម្រាប់ការផ្ទេរប្រាក់ពីស.រ.អាទៅកាន់ប្រទេសសូម៉ាលី។ ភាពភ័យខ្លាចអំពីច្បាប់ប្រឆាំងនឹងភេវកម្មនិងបញ្ញាត្តិធានាគារស្មុគស្មាញបានធ្វើឲ្យធានាគារខ្លាចរអាក្នុងការធ្វើជំនួញជាមួយប្រទេសសូម៉ាលី ប៉ុន្តែការបិទជាបន្ទាន់នេះអាចនឹងមានផលប៉ះពាល់ធ្ងន់ធ្ងរចំពោះពលរដ្ឋសូម៉ាលីដែលពឹងផ្អែកលើប្រាក់បញ្ញើពីក្រៅប្រទេស។ ចាប់តាំងពីការដួលរលំរបស់រដ្ឋាភិបាលសូម៉ាលីនៅក្នុងឆ្នាំ១៩៩១មក និងចលាចលដែលកើតឡើងជាបន្តបន្ទាប់ ពលរដ្ឋសូម៉ាលីរាប់ពាន់នាក់ពឹងផ្អែកលើប្រាក់ដែលផ្ញើពីសាច់ញាតិនិងមិត្តភក្តិដែលរស់នៅក្រៅប្រទេសដែលនេះជាប្រភពធនធានតែមួយគត់សម្រាប់ពួកគេ។ ការផ្ទេរប្រាក់ជាជំនួញដ៏ធំមួយនៅក្នុងប្រទេសសូម៉ាលី។ កាលពីថ្ងៃសុក្រ ធនាគារ Merchants Bank of California ដែលជាធានាគារចុងក្រោយដែលមានឆន្ទៈក្នុងការធ្វើពាណិជ្ជកម្មជាមួយក្រុមហ៊ុនផ្ទេរប្រាក់សូម៉ាលីនិងអាមេរិក ត្រូវបានរំពឹងថានឹងបិទគណនីរបស់ក្រុមហ៊ុនទាំងនោះ។ ស្ថាប័នហិរញ្ញវត្ថុជាច្រើនទៀតដែលមានដូចជាធានាគារ Sunrise Community Bank នៅសហរដ្ឋអាមេរិក និងធនាគារ Barclays Bank នៅចក្រភពអង់គ្លេសបានបិទគណនីផ្ទេរប្រាក់របស់ធនាគារសូម៉ាលី ដោយសារតែមានការ ព្រួយបារម្ភថាក្រុមហ៊ុនទាំងនោះមានការពាក់ព័ន្ធនឹងការលាងលុយ និងការផ្តល់ប្រាក់ដល់សកម្មភាពភេវកម្ម។ សហរដ្ឋអាមេរិក និងអ្នកធ្វើការផ្នែកមនុស្សធម៌បានព្រមានថាការបិទក្រុមហ៊ុនទាំងនោះនឹងមានផលប៉ះពាល់ធ្ងន់ធ្ងរនៅក្នុងប្រទេសសូម៉ាលី។ អង្គការផ្តល់ជំនួយសង្រ្គោះដែលមានដូចជា អង្គការ Oxfam និង Adeso ដែលជាអង្គការក្រៅរដ្ឋាភិបាលបានប៉ាន់ស្មានថា ពលរដ្ឋសូម៉ាលីដែលរស់នៅក្រៅប្រទេសបានផ្ញើប្រាក់មកស្រុកកំណើតចំនួនច្រើនជាង១ពាន់លានដុល្លារក្នុងមួយឆ្នាំ។ នាយកអង្គការ Adeso លោកស្រី Degan Ali និយាយថា យោងទៅតាមប្រវិត្តសាស្រ្តរបស់ប្រទេសសូម៉ាលី ក្រុមហ៊ុនផ្ទេរប្រាក់គួរតែត្រូវបានអនុញាតិឲ្យដំណើរការ។ «យើងត្រូវការដំណោះស្រាយភ្លាមៗមួយ ហើយអ្វីដែលយើងស្នើសុំគឺថាវាគួរតែមានករណីលើកលែងចំពោះប្រទេសសូម៉ាលីនេះពីព្រោះថាប្រទេសនេះជាប្រទេសតែមួយគត់ដែលបានឆ្លងកាត់គ្រោះទុរភិក្សពីរលើកនៅក្នុងប្រវត្តិសាស្ត្រនានាពេលថ្មីៗរបស់ខ្លួន។ ប្រទេសនេះជាប្រទេសដែលមានសង្គ្រាមច្រើនហើយពលរដ្ឋងាយនឹងប្រឈមមុខនឹងកង្វះខាតស្បៀងអាហារ»។ ក្រុមហ៊ុនផ្ទេរប្រាក់របស់សូម៉ាលីដើរតួដូចជា Western Union និង MoneyGram អញ្ចឹងដែរ ប៉ុន្តែក្រុមហ៊ុនទាំងនេះអាចផ្ញើប្រាក់ទៅដល់កន្លែងដាច់ស្រយាលដែលក្រុមហ៊ុនផ្សេងៗមិនអាចទៅដល់។ នៅក្នុងសេចក្តីថ្លែងការណ៍មួយ អង្គការ Oxfam ដែលមានមូលដា្ឋននៅចក្រភពអង់គ្លេសបាននិយាយជាច្រើនដងមកហើយក្នុងប៉ុន្មានឆ្នាំចុងក្រោយនេះថា ខ្លួនបានឲ្យយោបល់ដល់អ្នកតាក់តែងច្បាប់និងក្រុមមន្ត្រីអំពីផលប៉ះពាល់ដ៏ធ្ងន់ធរនៃការបិទច្រកស្របច្បាប់និងសុវត្ថិភាពចុងក្រោយក្នុងការផ្តល់ប្រាក់បញ្ញើមនុស្សធម៌ទៅកាន់ប្រទេសសូម៉ាលី។ អង្គការផ្តល់ជំនួយក៏បានឲ្យយោបល់ថា ការបញ្ចប់ការផ្ទេរប្រាក់នេះនឹងធ្វើឲ្យវិបតិ្តមនុស្សធម៌របស់សូម៉ាលីកាន់តែយ៉ាប់យឺនទៅៗ ព្រមទាំងធ្វើបាត់បង់ការចំណេញទាំងឡាយណាដែលប្រទេសមួយនេះបានទទួលក្នុងប៉ុន្មានឆ្នាំចុងក្រោយនេះ។ អង្គការជំនួយដែលធ្វើការនៅប្រទេសសូម៉ាលី ក៏ដូចជាអង្គការសហប្រជាជាតិពឹងផ្អែកលើការផ្ទេរប្រាក់ដើម្បីផ្តល់ប្រាក់បៀវត្សន៍ដល់បុគ្គលិករបស់ខ្លួន និងដើម្បីអនុវត្តគម្រោងនានាជាពិសេសនៅក្នុងភូមិតូចៗនិងទីប្រជុំជន។ Sahal Hassan ជនជាតិសូម៉ាលីដែលរស់នៅក្រុង Nairobi ប្រទេសកេនយ៉ានិយាយថា រដ្ឋាភិបាលអាមេរិកគួរតែជួយប្រទេសសូម៉ាលីក្នុងការបង្កើតប្រព័ន្ធហិរញ្ញវត្ថុស្របច្បាប់មួយ។ «អាមេរិក ពួកគេពិតជាជួយពួកយើង ប៉ុន្តែហេតុអ្វីបានពួកគេបិទប្រភពតែមួយគត់នៃជីវភាពរបស់យើងដូច្នេះទៅវិញ? វានឹងមានផលប៉ះពាល់ចំពោះយើងជាក់ជាមិនខាន។ ដំណោះស្រាយគឺថាប្រសិនបើអាមេរិកសម្រេចចិត្តបិទគណនីធានាគារទាំងនោះ ពួកគេត្រូវតែជួយពួកយើងបង្កើតប្រព័ន្ធច្បាប់មួយ និងធ្វើកំណែទម្រង់ក្រុមហ៊ុនផ្ទេរប្រាក់ មិនមែនទុកពួកយើងឲ្យនៅក្នុងភាពអត់ឃ្លាន និងទទួលរងទុក្ខវេទនាដូចនេះទេ»។ លោកស្រី Ali ដែលជានាយកអង្គការ Adeso និយាយថាពលរដ្ឋគួរតែទទួលបានពេលវេលាខ្លះដើម្បីត្រៀមខ្លួន ខណៈដែលប្រទេសនេះព្យាយាមលើកកម្ពស់ប្រព័ន្ធហិរញ្ញវត្ថុរបស់ខ្លួន។ «សម្រាប់ពេលឥលូវនេះ ដំណោះស្រាយបន្ទាន់ជាបណ្ណោះអាសន្ន គឺការលើកលែងលើប្រទេសសូម៉ាលីចំពោះច្បាប់ទាំងនេះដើម្បីចៀសវាងផលវិបាក ខណៈដែលយើងព្យាយាមពង្រឹងធនាគារកណ្តាលនៅប្រទេសសូម៉ាលី»។ រដ្ឋាភិបាលសូម៉ាលីកំពុងជាប់នៅក្នុងបញ្ហាជាមួយក្រុមសកម្មប្រយុទ្ធ al-Shabab និងបានប្រឈមជាមួយការប៉ះទង្គិចផ្ទៃក្នុងនយោបាយអស់ជាច្រើនខែចុងក្រោយនេះ។ ក្រុមអ្នកអង្កេតការណ៍បាននិយាយថា វាចាំបាច់ក្នុងការប្រឹងប្រែងបន្ថែមទៀតដើម្បីស្តារនិងពង្រឹងប្រព័ន្ធធនាគាររបស់សូម៉ាលី ដើម្បីជំរុញសេដ្ឋកិច្ចឡើងវិញនិងជួយសម្រួលការរងទុក្ខវេទនារបស់ពលរដ្ឋសូម៉ាលី៕